1.100 nye boliger skal finansiere et nyt stadion og en folkepark, viser oplæg, som blev præsenteret onsdag.

Annonce

AARHUS: Aarhus skal ikke bare have et nyt, moderne fodboldstadion. Hele bydelen omkring stadion og væddeløbsbanen skal laves til en stor park, Aarhus Folkepark. Sådan lyder et nyt forslag, som blev præsenteret onsdag. I Aarhus Folkepark bliver der plads til samtlige idrætsaktører, som er i området i dag. Både væddeløbsfolket, cykelfolket, atletikken og alle de andre. Samt et moderne fodboldstadion. Forslaget kommer fra en selvbestaltet gruppe bestående af repræsentanter for alle aktører på stadionområdet. Med hjælp fra byudvikler Rune Kilden og arkitekterne Sleth og C. F. Møller. Ifølge tegningerne arbejdes der med et stadion med plads til 20.000-22.000 tilskuere, men det nye stadion kan sagtens ende med både at blive større eller mindre.

Sådan kan et nyt stadionareal se ud, hvor væddeløbsbanen bliver bevaret, men hvor trekanten bag bliver omdannet til boliger. Visulaisering: Sleth Arkitekter og CF Møller.

Annonce

Væddeløbsbanen bliver

En af hjørnestenene i det nye forslag er, at væddeløbsbanen bliver, hvor den er i dag. En del af de nuværende hestefolde skal dog nedlægges og på stedet skal der bygges boliger. Foldene skal så placeres på græsarealerne i banens midte. En anden hjørnesten er, at atletikken får løbebane og de andre nødvendige faciliteter på det areal, hvor tennissporten i dag holder til - umiddelbart til venstre for stadions hovedtribune. En tredje hjørnesten er, at der i princippet kun bliver én indgang til hele folkeparken. Folk skal parkere i området foran stadion - også travsportfolket. En fjerde hjørnesten er, at tennisbanerne skal flyttes ud på de nuværende parkeringspladser. Meninger er, at der her skal laves p-kælder og oven på kælderen skal der bygges tennisbaner. Det hele skal finansieres af cirka 1100 boliger, som kommunen sælger byggeretten til. I sidste ende er det byrådspolitikerne, der skal vende tommelfingeren op eller ned. Det er dem, der i sidste ende bestemmer.

Cirka 1.100 boliger skal der i alt bygges i projektet. Tennisbanerne skal flyttes til de nuværende parkeringspladser foran stadion. Visulaisering: Sleth Arkitekter og CF Møller.

Annonce

Mere end AGF

På pressemødet onsdag var det udbredt begejstring hele vejen rundt blandt områdets aktører. Bestyrelsesformand Jørgen Noes, Århus Håndbold, var overmåde godt tilfreds. - Det er svært ikke at blive voldsomt begejstret, når man ser sådan noget her, udbrød han. Afgørende vigtigt for projektets videre skæbne var det, at også AGF-formand Lars Fournais så yderst tilfreds ud. - Da vi blev inviteret med, sagde vi ja med det samme. Det her er meget større end bare et stadion. Det er meget mere end bare AGF. Fantastisk, at vi tør tænke så stort. Det vil vi gerne bidrage til. Så stort et projekt vil give genlyd ud over landets grænser, sagde han. Og sådan kunne vi blive ved. - Jeg er glad for, at diskussionen ikke længere kun drejer sig om løbebanen og stadion. Det er en større plan som er fantastisk. Det er et skønt projekt. Endelig fik vi spændt visionen forrest, lød det fra afdelingsformand Ulla Kolding, Idrætsforeningen Aarhus 1900.

Annonce

- Alle bakker op

Og nå ja, også manden, der på en måde stod i spidsen for det hele, byudvikler Rune Kilden, virkede svært tilfreds. - Jeg er vant til at træde ind i projekter med mange interessenter, der tit kan skabe komplicerede situationer, men jeg synes, at der var en meget interessant energi i gruppen her. - Normalt sidder der altid en gruppe med korslagte arme og synes, at status quo er det bedste. Det gjorde der ikke her. Alle bakker op om projektet og ønsker, at der skal være plads til alle i et fremtidigt projekt. - Jeg ved det er følsomme ting, vi rører ved, men jeg vil opfordre alle i den videre proces til at tale ordentligt til og om hinanden. For vi vil jo i bund og grund det samme - at Aarhus skal være en endnu bedre og federe by at bo og være i, sagde han. På pressemødet blev det igen og igen fremhævet, at det blot er et forslag, der er fremlagt. Det er i sidste ende politikerne, der bestemmer.

Annonce

To et halvt år til byggestart